Hiëna-aanval: Seun se gesig erg beseerDie ingang na die Krokodilbrug-ruskamp. Foto: www.krugerpark.co.za Die 15-jarige seun van Centurion, wat Sondagoggend deur ’n hiëna in sy tent in die Krugerwildtuin aangeval is, moet gesigrekonstruksie ondergaan nadat hy ernstige gesigbeserings opgedoen het. Basie Smalberger, Erco Janse van Rensburg se oupa, het omstreeks 16:30 aan Maroela Media gesê Erco is tans in die teater van die Milpark-hospitaal en hy sal moontlik nog vir ŉ paar uur in die teater wees terwyl chirurge “massiewe gesigrekonstruksie” doen. Volgens Smalberger het Erco, sy ouers en twee sussies sedert Vrydagaand by die Krokodilbrug-kamp in die wildtuin gekampeer. “Sy oom-hulle het langs hulle gekamp. Sy oom het vroeg vanoggend ŉ slag gehoor en toe hy buite toe gaan, het hy iets gesien wat lyk asof dit ŉ kombers sleep. Hy het nie die hiëna gesien nie, want dié het toe al gevlug. Hy het nadergegaan en op Erco af gekom.” Volgens Smalberger het die hiëna Erco sowat 30 treë ver gesleep en hy het eers wakker geword toe die hiëna hom begin byt het. William Mabasa, woordvoerder van die wildtuin, het vroeër gesê die voorval het omstreeks 04:30 plaasgevind. Volgens Mabasa is die seun deur ŉ verpleegster, wat ook daar gekamp het, behandel voordat hy na die Mediclinic Nelspruit gehaas is vir behandeling. Volgens Smalberger was daar nie ŉ verpleegster nie en Erco se ouers het met hom na die Mediclinic Nelspruit gehaas en paramedici het hulle halfpad ingewag. “Erco is by die Mediclinic gestabiliseer voordat hy met ŉ helikopter Milpark toe geneem is.” Mabasa het gesê veldwagters is na die kamp ontbied om na die hiëna te soek, maar kon nie die dier opspoor nie. “Hulle het wel ŉ gat onder die heining gevind waar die hiëna moontlik ingekom het.” Erco bly saam met sy ouers in Southdowns in Centurion.